บริษัท สุรพลฟู้ดส์ จำกัด (มหาชน) ได้พยายามสร้างความเข้มแข็งในการดำเนินธุรกิจ
โดยการปรับปรุงประสิทธิภาพในกระบวนการผลิต การพัฒนาคิดค้นผลิตภัณฑ์ใหม่ๆ
ให้มีความหลากหลายมากขึ้น และเน้นการจำหน่ายสินค้าที่มีมูลค่าเพิ่มสูง
โดยยังให้ความสำคัญและเข้มงวดในเรื่องคุณภาพและความปลอดภัยของสินค้า
ยึดมั่นในหลักบรรษัทภิบาล และผลักดันการเจริญเติบโตของบริษัทฯ อย่างมีเสถียรภาพ
และเติบโตไปพร้อมๆ กับพันธมิตรทางการค้า

ในปี 2550-2552 บริษัทฯ
ได้จัดทำแผนการดำเนินงานเพื่อมุ่งพัฒนาและเพิ่มประสิทธิภาพการดำเนินงานในด้านต่างๆ
อย่างชัดเจน โดยจะมีการกำหนดตัวชี้วัดผลการดำเนินงาน (Key Performance Indicators:
KPIs) ในแต่ละมุมมองของการบริหารงาน (Perspectives) ตามหลักการ Balanced
Scorecard เพื่อช่วยในการประเมินผลการปฏิบัติงาน (Performance Measurement)
และเป็นเครื่องมือในการนำกลยุทธ์ขององค์กรไปสู่การปฏิบัติ (Strategic Implementation)

หน่วยงานต่างๆ จะมีการกำหนดแผนงาน (Action Plan) และตัวชี้วัด (KPIs)
ในการปฏิบัติงานของตนเอง แต่ทั้งนี้ แผนงานของแต่ละหน่วยงานจะสอดคล้องกับแผนที่กลยุทธ์
(Strategic Map) และเป้าหมายรวมของบริษัท (Company Goal)
ซึ่งในภาพรวมจะสามารถแผนการดำเนินงานของบริษัทฯ ออกเป็น 5 ด้าน คือ

1.  ด้านการขาย

บริษัทฯ จะมุ่งรักษาอัตราการเจริญเติบโตของยอดขายให้อยู่ในระดับที่มีเสถียรภาพและไม่ผันผวน
ประเด็นสำคัญที่บริษัทฯ จะดำเนินการ คือ การพัฒนาสินค้าที่มีคุณภาพและมูลค่าเพิ่มสูง
ทั้งสินค้าที่จำหน่ายในประเทศและสินค้าที่ส่งออก
และการสร้างความพึงพอใจให้กับลูกค้าทั้งในด้านคุณภาพ รสชาติ การส่งมอบ และการบริการ

2.  ด้านการเพิ่มประสิทธิภาพการบริหารจัดการ

บริษัทฯ จะให้ความสำคัญในการปรับปรุงประสิทธิภาพในการผลิต
ควบคู่ไปกับการเพิ่มความเข้มงวดในเรื่องคุณภาพและความปลอดภัย
ผลจากการปรับปรุงประสิทธิภาพการผลิตจะช่วยสร้างความมั่นใจให้กับลูกค้าทั้งในเรื่องคุณภาพและความปลอดภัย

3.  ด้านการบริหารจัดการเพื่อเพิ่มประสิทธิภาพในการใช้จ่าย (Cost Effectiveness)

บริษัท จะดำเนินมาตรการต่างๆ
เพื่อปรับลดค่าใช้จ่ายที่ไม่จำเป็นและลดกิจกรรมที่ไม่ก่อให้เกิดมูลค่าเพิ่ม (Non Value-added
Activities) ตลอดทั้งห่วงโซ่คุณค่า (Value Chain)
โดยเฉพาะอย่างยิ่งการเพิ่มประสิทธิภาพในระบบการบริหารจัดการด้านโลจิสติกส์

4.  ด้านเทคโนโลยีสารสนเทศและการบริหารจัดการ

บริษัทฯ จะพยายามแสวงหาเทคโนโลยีใหม่ๆ มาใช้
โดยเฉพาะอย่างยิ่งเทคโนโลยีที่มาจากพันธมิตรทางธุรกิจของบริษัทฯ
ทั้งที่เป็นเทคโนโลยีการผลิตสมัยใหม่, การพัฒนาระบบสารสนเทศเพื่อการบริหารจัดการ
(Management Information System: MIS)
รวมทั้งการพัฒนาระบบการบริหารจัดการด้านทรัพยากรบุคคลให้มีประสิทธิภาพยิ่งขึ้น

ทั้งนี้ บริษัทฯ มีนโยบายเปิดรับการแสวงหาพันธมิตรทางธุรกิจ
เพื่อให้ได้มาซึ่งเทคโนโลยีและองค์ความรู้ (Know-how) ใหม่ๆ
ควบคู่ไปกับโอกาสในการเข้าถึงตลาด (Market Access) เพิ่มขึ้น ซึ่งจะช่วยให้บริษัทฯ
มีความเข้มแข็งและเป็นที่รู้จักในแวดวงธุรกิจอาหารระดับนานาชาติมากยิ่งขึ้น

5.  ด้านการปลูกฝังวัฒนธรรมองค์กรให้กับพนักงาน

บริษัทฯ จะดำเนินการปลูกฝังและนำหลักการขีดความสามารถที่ดีของพนักงาน (Core
Competency) ไปสู่การปฏิบัติงานของพนักงานทุกคนอย่างเป็นรูปธรรม
โดยพนักงานทุกคนจะต้องยึดมั่นในวัฒนธรรมองค์กร “FORESEES Team Spirit” ได้แก่
ความเอาใจใส่ลูกค้า (Customer Focus), การบริหารการเปลี่ยนแปลง (Change
Management), การติดต่อสื่อสาร (Communication), ความคุ้มค่า (Cost Effectiveness)
รวมถึงความศรัทธาการทำงานเป็นทีม (Team Spirit) และบรรษัทภิบาล (Corporate
Governance)

6. คณะกรรมการเฉพาะด้าน

-   คณะกรรมการบริษัทได้จัดให้มีคณะกรรมการบรรษัทภิบาล เพื่อทำหน้าที่ในการกำกับ
    ติดตามการดำเนินงานตามนโยบายการกำกับดูแลกิจการ (Corporate Governance
    Policy)

-   คณะกรรมการบริษัทได้จัดให้มีคณะกรรมการบริหารความเสี่ยง เพื่อทำหน้าที่ในการกำหนดระบบ
    จัดให้มีวิธีการบริหารความเสี่ยง ตลอดจนตรวจสอบ
    ทบทวนระบบบริหารความเสี่ยงอย่างสม่ำเสมอ

และเพื่อให้บรรลุถึงแผนงานและเป้าหมายที่กำหนดไว้ บริษัทฯ
จึงได้มีการจัดทำระบบและทีมงานในการตรวจสอบและติดตามการดำเนินงานของหน่วยงานต่างๆ
อย่างใกล้ชิด ทั้งนี้ ทีมผู้บริหารจะได้ติดตามและให้คำปรึกษา แนะนำ
แก่ผู้ปฏิบัติงานในทุกส่วนงานอย่างใกล้ชิดและต่อเนื่อง